Paula Dorner

Paula Clementina Dorner (☆ 15 di yanüari 1901 na Sint Eustatius – † 1 di desèmber 1969) tabata un edukador, eskritor, aktivista sosial i polítiko di Sint Eustatius. E ta konsiderá un figura pionero den e komunidat statiano, tantu den edukashon komo den bida sosial i polítika. Dorner a marka historia komo e promé muhé di Sint Eustatius ku a partisipa komo kandidato den un elekshon.

 Biografia 
Paula Dorner a nasé na Sint Eustatius komo yu di Jacob Henry Dorner i Agnes Eusebia Godet. El a lanta den fe katóliko romano i tabatin dos ruman muhé: Clasina i Carrie. E tres rumannan tabata biba huntu serka di e misa katóliko riba Van Tonnigenweg.

Na edat di 18 aña, na 1919, Dorner a bira maestra na skol primario katóliko di Sint Eustatius, mas despues konosí komo St. Jozef Basisschool na Oranjestad. El a duna les prinsipalmente na promé klas i a sigui den e funshon aki pa kasi sinkuenta aña, te ora el a bai ku penshun na 1965. Durante e periodo aki, el a influensiá direktamente varios generashon di mucha statiano.Will Johnson, Miss Paula Clementina Dorner, thesabaislander.com (11 di april 2016)

Ademas di su trabou komo maestra, Dorner tabata hopi aktivo den bida sosial i religioso di Sint Eustatius. E tabata responsabel pa prepara mucha pa promé komunion, un tarea ku el a kontinuá hasi te su morto. E tabata tambe organista i dirigente di e koro di misa.

Kas di Dorner i su rumannan tabata un lugá di reunion pa hoben i bieu den komunidat. E tabata konosí ampliamente komo “Miss Paula” i tabata respetá pa su dedikashon, disiplina i kompromiso ku bienestar sosial.

Inspirá pa su konvikshonnan religioso i sentido di servisio públiko, Dorner a partisipa den bida polítiko di Sint Eustatius. Dia 4 di yüni 1951, el a postulá komo kandidato pa elekshonnan insular riba e lista di Partido Katóliko di Pueblo (KVP). Ku esaki el a bira e promé muhé di Sint Eustatius ku a partisipá den un elekshon.

Durante e elekshon aki, el a risibí 13 voto di preferensia. Ounke Dorner mes no a wordo elegí, su partido a logra representashon den Konseho Insular di Sint Eustatius, ku G.A.Th. Heyliger komo miembro i diputado den e promé Kolegio Ehekutivo di Sint Eustatius. Su partisipashon a habri porta pa mayor enbolbimentu di muhé den polítika lokal.

Paula C. Dorner a fayesé dia 1 di desèmber 1969. Posteriormente, su kas a wòrdu usá komo sede di Partido Demokrátiko di Sint Eustatius.

 Honor i legado 
Despues di su retiro komo maestra, Paula Dorner a wòrdu honra ku un medaya di plata den Orden di Oranje-Nassau, komo rekonosementu pa su largo i distinguí servisio na enseñansa i komunidat. Dia 20 di sèptèmber 1989, Servisio Postal di Antias Hulandes a emití un stampia di 40 sèn ku imagen di Paula Clementina Dorner, komo rekonosementu pa su ròl pionero i su importansia históriko. Na Golden Rock Village, Sint Eustatius tin un kaya ku ta karga su nòmber Paula C. Dorner Road.

Pa medio di su trabou i ehèmpel, el a habri hopi porta pa muhé den komunidat statiano. Te awendia, su nòmber ta wòrdu mantené den honor pa hopi hende ku a konosé “Miss Paula” i pa generashonnan ku ta rekonosé su kontribushon na desaroyo sosial, edukativo i polítiko di Sint Eustatius.

 Mira tambe 
 Angela Altagracia de Lannoy-Willems
 Laura Wernet-Paskel
 Cornelia Jones

Kategoria:Hende
Kategoria:Polítiko di Sint Eustatius